b'\n_START_ARTICLE_\nSveriges Riksbanks pris i \xc3\xb8konomisk vitenskap til minne om Alfred Nobel\n_START_SECTION_\nMedalje\n_START_PARAGRAPH_\nPrisen best\xc3\xa5r av en medalje, et diplom og en pengesum. Medaljen er i gull (inntil 1979 i 23 karat, deretter i 18 karat) og er 66 mm i diameter. P\xc3\xa5 adversen b\xc3\xa6rer medaljen Alfred Nobels venstrevendte portrett med korslagte overfl\xc3\xb8dighetshorn under. Portrettet er annerledes enn i medaljene for Nobelprisene. Motivet p\xc3\xa5 advers er omgitt av omskriften \xc2\xabSVERIGES RIKSBANK TILL ALFRED NOBELS MINNE 1968\xc2\xbb. To overfl\xc3\xb8dighetshorn er symbolet for Sveriges Riksbank. Reversen b\xc3\xa6rer en femtakket stjerne, nordstjernen, med str\xc3\xa5ler omgitt av tre \xc3\xa5pne kroner og med en kongekrone over. Dette er merket for Kungliga Vetenskapsakademien, som velger ut prisvinneren. Motivet er omgitt av omskriften \xc2\xabKUNGLIGA VETENSKAPSAKADEMIN\xc2\xbb i en bue i medaljens \xc3\xb8vre halvdel. Medaljen er utformet av Gunvor Svensson Lundkvist i 1969. _NEWLINE_Det finnes eksemplarer av medaljen i s\xc3\xb8lv og forgylt bronse, blant annet i museer og samlinger. For prisvinnernes familiemedlemmer lages det inntil fem medaljer i forgylt bronse. Medaljene ble f\xc3\xb8rst produsert av firmaet Sporrong, senere av det svenske Myntverket.\n_START_SECTION_\nDebatt i Sverige rundt navngivelse\n_START_PARAGRAPH_\nHvorvidt Sveriges Riksbanks \xc3\xb8konomipris kan omtales som en \xc2\xabNobelpris\xc2\xbb har opp gjennom \xc3\xa5rene v\xc3\xa6rt gjenstand for debatt. Prisen er ved flere tilfeller blitt kritisert, bl.a. av enkelte medlemmer av Nobel-familien, for ikke \xc3\xa5 v\xc3\xa6re i Nobels \xc3\xa5nd, sist i forbindelse med utdelingen i 2004. I 2001 krevde fire av Nobels slektninger (juristen Peter Nobel, spr\xc3\xa5kprofessoren Anders Ahlqvist, medisinprofessoren Jophan Ahlqvist og juristen John Hylton, alle oldebarn av Ludvig Nobel) at prisen ikke skulle deles ut p\xc3\xa5 Nobeldagen og at den ikke skulle omtales som en \xc2\xabNobelpris\xc2\xbb. Peter Nobel mente at \xc2\xabAlfred Nobel ville aldrig ha n\xc3\xa5got Nobelpris i ekonomi\xc2\xbb. Da prisen ble innstiftet i 1968 var Alfred Nobels eneste gjenlevende niese, dr. Marta Nobel-Oleinikoff, imot prisen og skrev til Nobelstiftelsen at den \xc2\xabunder inga omst\xc3\xa4ndigheter fick ben\xc3\xa4mnas ett Nobelpris\xc2\xbb. Ogs\xc3\xa5 i 1993 tok flere medlemmer av Nobelfamilien kontakt med Nobelstiftelsen og forlangte at prisen ikke skulle deles ut samtidig med Nobelprisene._NEWLINE_I et brev i 2001 understreket flere medlemmer av Nobelfamilien at Alfred Nobel aldri nevnte noen \xc3\xb8konomipris i sitt testamente i 1895 og skrev at \xc3\xb8konomiprisen ikke gjenspeiler Nobels idealisme eller \xc3\xa5nd. De skrev ogs\xc3\xa5 at Nobel sterkt mislikte b\xc3\xa5de forretningslivet og \xc3\xb8konomi, og ba om at prisen ble omtalt i media og andre sammenhenger som Riksbank-prisen.'